Document ID: /fineweb-2-swissfilter-quality_10-filterrobots/filtered/01778.jsonl.gz/30

Silvia Rodà žije vo Švajčiarsku už 17 rokov. Aktuálne býva v Lugane (kantón Tessin), je vydatá za Taliana a má 2 deti (10 a 13).
Kde pracujete vy a kde pracuje manžel? Chodíte aktuálne ešte do práce?
Ja pracujem ako opatrovateľka a manžel je šéfkuchár v reštaurácii. Aktuálne už týždeň do práce nechodím na základe obojstrannej dohody.
Opatrujem staršiu pani, ktorá trpí mnohými zdravotnými komplikáciami, takže je v rizikovej skupine.
Manžel ešte do pondelka pracoval na 100 %. Po hraničných opatreniach už Švajčiari nechodili za hranice do lacnejších talianských raštaurácií, a tak mal manžel práce viac ako obyčajne.
Od stredy sa však aj tu začala situácia meniť. Do reštaurácií chodí čoraz menej ľudí, takže aj manželov zamestnávateľ pristúpil k opatreniam. Aktuálne pracuje manžel na 50 %. Situácia sa však môže zmeniť z hodiny na hodinu.
Navštevujú deti aktuálne školu?
Deti som mala týždeň doma kvôli kašľu. Pediatrička mi školu neodporúčala, ale iné deti chodili dodnes normálne do školy.
Aktuálne politici rozhodli, že od pondelka budú všetky školy zatvorené. Boli tu okolo toho dosť rozvírené emócie, pretože tessinská vláda dlho tvrdohlavo odmietala zatvorenie vzdelávacích inštitúcií. Odôvodňovali to tým, že školskou dochádzkou vlastne ochraňujú starých rodičov, ktorí by sa o deti museli inak starať.
Síce je školská dochádzka prerušená, školy ponúkajú možnosť zabezpečeného dozoru priamo v školách. Čiže rodičia, ktorí nemajú zabzepečenú starostlivosť o svoje deti, môžu ja naďalej deti do školy posielať.
Aké obmedzenia dodržujete aktuálne vy a vaša rodina?
My sa snažíme byť disciplinovaní. Manžel chodí len cestu do práce a späť. Ja som bola za posledný týždeň len u pediatra s deťmi, u môjho lekára, v lekárni a v potravinách. Nosím aj ochranné rúško na tvári.
Boli sme všetci autom na jednom výlete v prírode. Nikoho sme nestretli. Okrem toho sme doma, hráme spoločenské hry, čítame a pozeráme televíziu.
Nemôžem povedať, že by sme toho už nemali dosť, hlavne deti, ale zatiaľ to zvládame.
Prečítajte si aj: Slovensko zavádza tvrdé opatrenia. Dotknú sa aj nás
Cítite, vzhľadom na aktuálnu situáciu, v nálade obyvateľstva zmenu?
Čo sa týka všeobecnej nálady, to nemôžem posúdiť, keďže von nechodíme skoro vôbec. Môžem to hodnotiť iba z toho, čo vidím cez okno alebo telefonujem s priateľmi a rodinou.
Paniku veľmi necítiť, prevláda skôr pobúrenie z toho, čo si ľudia myslia o politikoch. A myslia si to, že preferujú ekonomické záujmy pred zdravím svojich občanov.
Keď som vošla s ochranným rúškom posledne do obchodu, tak ľudia sa na mňa pozerali ako na šibnutú. Ja som však rúšku nosila z dôvodu, že som bola nechladnutá a nechcela som nakaziť niekoho iného.
Podľa mňa sa však situácia zmení, a to už od zajtra. Dnes som sa dozvedela informáciu o postupe organizácie nemocníc.
Pre pacientov pozitívnych na koronavírus chcú vyhradiť jednu celú nemocnicu v Locarne. Tam budú všetkých nakazených centralizovať.
Majú tam pripravených 30 lôžok na intenzívnu starostlivosť a 180 na príjem. Lekári hovoria doslova, že sa pripravujú na najhoršie, ale nikto nevie, čo to najhoršie je. Také ticho pred búrkou.
Pred talianskou Lombardiou sme mali zhruba 3 týždne čas, to najhoršie sa očakáva od budúceho týždňa.
Máte urobené domáce zásoby? Je v obchodoch ešte dostatok tovaru?
Žiadne špeciálne zásoby doma nemáme. Sme v štandardnom režime ako normálna švtorčlenná pracujúca a študujúca rodina. Mám stále nejaké zásoby v chladničke a mrazničke, z ktorých teraz čerpáme bez akýchkoľvek problémov.
Keď som bola v potravinách naposledy, všetko bolo dostupné ako kedykoľvek pred tým. V tomto smere nemám žiadne obavy.
A čo ochranné pomôcky a dezinfekcie? Sú dostupné?
Je to u podobné ako všade. Rúška sú nedostupné, lekár vám dá jedno pri návšteve, aj to iba v prípade, že kýchate, kašlete alebo máte teplotu.
Taká istá situácia je s dezinfekciou. Absolútne vypredaná už týždne.
Poznáte niekoho osobne, komu bol diagnostikovaný koronavírus?
Ja osobne som si práve prešla chrípkou. Netuším, či to bola štandardná chrípka alebo korona. Netestuje sa tu plošne len preto, že sa niekto necíti dobre.
Práve preto som presvedčená, že čísla nakazených vo Švajčiarsku sú skreslené oproti krajinám, kde sa testuje oveľa častejšie.
Včera som niekde čítala, že sa predpokladá v celom Švajčiarsku približne 10 000 nakazených. A to bolo včera.
Pociťujete aktuálne strach alebo obavy?
Mierne obavy majú myslím všetci normálne rozmýšľajúci a citiaci ľudia. Kvôli nám štyrom nepanikárim, sme relatívne mladí a zdraví. Ak som sa stiahla s verejného priestoru, je to z rešpektu k ostatným.
Pani, o ktorú sa starám, patrí k najrizikovajšej skupine. Na nami v byte býva pani, tkorá je ešte veľmi vitálna, ale má už 80 rokov. Nikdy by som nechcela žiť s vedomím a s výčitkami svedomia, že som niekoho vedome ohrozila svojou nezodpovednosťou a ľahostajnosťou.
Moji rodičia a svokrovci sú tiež ohrozená skupina a chcem veriť, že aj okolo nich sú ľudia, ktorí rozmýšľajú podobne ako ja.
Ak sa vám článok páčil, potešilo by nás vaše hodnotenie:
- hodnotenie webstránky na našom profile Facebook (max. 5 hviezdičiek a text)
- hodnotenie webstránky na našom profile Google Maps (max. 5 hviezdičiek a text)
Za váš čas vám vopred ďakujeme. Vaše hodnotenie nás motivuje v písaní ďalších zaujímavých a užitočných článkov.
INFO: Každý článok je písaný na základe dostupných informácií v aktuálnom čase a niekedy nereflektuje jedinečnosti prípadov a kantónov. Ak nájdete v článku informáciu, o ktorej si myslíte, že sa nezakladá na pravde, môžete požiadať administrátora o jej preverenie. Takáto požiadavka by mala byť podložená odkazom na oficiálne zdroje, ktoré sa týkajú predmetnej témy.
INFO: Každý článok je písaný na základe dostupných informácií v aktuálnom čase a niekedy nereflektuje jedinečnosti prípadov a kantónov. Ak nájdete v článku informáciu, o ktorej si myslíte, že sa nezakladá na pravde, môžete požiadať administrátora o jej preverenie. Takáto požiadavka by mala byť podložená odkazom na oficiálne zdroje, ktoré sa týkajú predmetnej témy.